《送翁宾旸之荆湖》
宋代·周端臣

君不见司马子长志横秋，少年足迹不肯休。胸中盘屈奇伟气，笔力直与造化侔。

又不见杜陵子美夸壮游，一身几走半九州。吟怀吐纳天地秀，作为篇章光斗牛。

君今去去几千里，匣剑囊书赴知己。知己从来素有情，投机之会趋功名。

功名岂有作能致，莫辞跋涉长江行。长江四月南风起，武昌鱼饮秦淮水。

南风不久又西风，食鱼休忘鲈鱼美。天涯别梦思城东，何日一樽重与同。

草桥夜醉月明下，桃关晴吟春色中。不堪蜀魄相催去，却怜樯燕相留住。

一片离情去住间，正是游人肠断处。荆湖右道分南北，势与中原岂悬隔。

五湖膏血互吞噬，万里烟尘入谋画。莫如子长子美但能事文章，蚤归来献平戎策。

作者简介：周端臣，宋词人。字彦良，号葵窗。建业(今南京)人。光宗绍熙三年（一一九二）寓临安。宋周密《武林旧事》云其曾经“御前应制”。后出仕，未十年而卒（释斯植《采芝集·挽周彦良》“白首功成未年”）。其词作今存九首，内容多为伤春、怨别，其中有四首“西湖”词。亦能诗，《诗家鼎脔》及《宋诗纪事》收其诗九首。有《葵窗词稿》，已佚。《江湖后集》卷三辑有其诗一卷。
周端臣诗，以影印文渊阁《四库全书·江湖后集》为底本，与新辑集外诗合编为一卷。